Morten Messerschmidt (DF), 2023-02-21:
Sagen her påkalder sig interesse fra rigtig, rigtig mange vinkler, og jeg vil til en indledning ligesom andre først og fremmest takke den borgergruppe, som har kastet sig ind i sagen og har samlet de fornødne godt 50.000 underskrifter.
Det er rigtig godt, alene for at vi kan have den her debat i dag, hvor man får skilt fårene fra bukkene, og så kan tilskuerne jo selv afgøre, hvem der er hvem.
Havde man ikke haft det her borgerforslag, havde vi slet ikke haft den her drøftelse, al den stund det er noget, som regeringen har tænkt sig sådan at fifle igennem i smug.
Det kommer så ikke til at ske, og det er i hvert fald rart, at vi nu kender de forskellige partiers positioner.
Det er jo både i forhold til det principielle om, at EU altså nu føler sig beføjet til endnu et område, som man kaster ind under fællesskabsreguleringen, dvs. et område, hvor vi i Folketinget ikke længere må bestemme – man må efterhånden spørge sig selv, hvor mange vælgere der egentlig finder det overflødigt at gå ned og stemme ved et folketingsvalg, eftersom vi herinde på Christiansborg er bundet på hænder og fødder, i forhold til hvad vi må gøre; det hele er efterhånden overladt til Bruxelles – men det er også i forhold til de sådan mere principielle spørgsmål om, hvordan momspolitikken skal se ud i relation til sportsaktiviteter og fritidsaktiviteter, og kunst kunne også være det næste, som EU forgriber sig på, og så er der det, som jeg i nogle af mine mundtlige spørgsmål har nævnt, nemlig hele spørgsmålet om genoptræningsområdet.
Man kan jo sagtens muntre sig lidt over, hvorfor sådan noget som sportsaktiviteter skal være momsfritaget, men jeg synes, at debatten i vidt omfang har savnet fokus på, at der er rigtig mange folk, som pådrager sig en fysisk skade eller får en hjerneblødning eller andet, og hvor det at kunne gå til sportsaktiviteter faktisk er en meget central del af genoptræningen.
Og det er jo typisk folk, som på grund af den skade, de har pådraget sig, er på invalidepension, førtidspension eller noget andet, en offentlig ydelse, som er relativt lav, og hvor det, at man måske nu skal betale 200 kr. eller 250 kr. mere for en time, er ganske mange penge.
Så hører vi, at man kan lave nogle kompensationsordninger, og det er også meget rørende.
Jeg vil vove den påstand, at man formodentlig begynder at opkræve pengene noget tidligere, end at man begynder at kompensere for det, og mon ikke man så er kommet hen over et folketingsvalg, hvor alt er glemt om den kompensation, der skulle sendes tilbage til brugerne?
Det vil være nærliggende at antage.
Vi i Dansk Folkeparti er ikke bare glade for, at det her borgerforslag er blevet fremsat, men vi vil bestemt også meget gerne stemme for det.
Og det vil vi også, fordi vi synes, det er forargeligt, at EU sådan som en tyv om natten kommer og pludselig blander sig i et nyt område.
Jeg har, som jeg har nævnt i debatten, ingen erindring om, at der er nogen af de partier, der igennem årene har støttet et dansk medlemskab af EU, der har sagt til danskerne, da vi stemte om de pågældende traktater, at fritidsaktiviteter, sportsaktiviteter osv. også lige pludselig ville blive et anliggende, som EU kunne blande sig i.
Og jeg synes faktisk, det principielt er et problem, at man sådan fra EU-Domstolens side hele tiden kan opfinde nye områder, som man så mener at vi har overdraget suverænitet på.
Men også den totale fantasiløshed, som vi jo har oplevet især fra de store partier – jeg tror, hr. Jan E. Jørgensen kaldte det for de voksne partier; det synes jeg må være en udtalelse, der står for hr. Jan E. Jørgensens egen regning – den fantasiløshed, der har præget debatten, i forhold til hvad man kunne gøre, har været slående.
Mig bekendt er Danmark et af de eneste lande i EU, der ikke har differentieret moms, og som vi fandt ud af i debatten med hr. Jan E. Jørgensen, er der faktisk nogle varegrupper, som er undtaget fra momsbetaling.
Så mon ikke det er umagen værd, ikke mindst i forhold til de grupper, der – synes jeg – bliver fuldstændig uberettiget eller uskyldigt ramt af det her forslag, når regeringen engang har bekvemmet sig til at få det igennem uden om Folketinget?
Så det er et godt forslag, tak til stillerne, og vi kan varmt bakke det op fra Dansk Folkepartis side.